କାଜଲ

କାଜଲ (ଜନ୍ମ: କାଜଲ ମୁଖାର୍ଜୀ; ୫ ଅଗଷ୍ଟ ୧୯୭୪) ଜଣେ ଭାରତୀୟ ଅଭିନେତ୍ରୀ । ସେ ମୁଖ୍ୟତଃ ହିନ୍ଦୀ କଥାଚିତ୍ର ଜଗତରେ କାର୍ଯ୍ୟ କରନ୍ତି । କାଜଲ ମୁମ୍ବାଇରେ ଜନ୍ମଗ୍ରହଣ କରିଥିଲେ । ସେ ଅଭିନେତ୍ରୀ ତନୁଜା ସମର୍ଥ ଏବଂ ଚଳଚ୍ଚିତ୍ର ପ୍ରଯୋଜକ ଶୋମୁ ମୁଖାର୍ଜୀଙ୍କର ଝିଅ । ସେ ୬ଟି ଫିଲ୍ମ‌ଫେୟାର ପୁରସ୍କାର ଜିତିଛନ୍ତି । ହିନ୍ଦୀ କଥାଚିତ୍ର ଜଗତରେ ନାରୀ ଅଭିନେତ୍ରୀ ଭାବରେ ସବୁଠାରୁ ଅଧିକ ଫିଲ୍ମ‌ଫେୟାର ପୁରସ୍କାର କାଜଲ ଜିତିଛନ୍ତି । ୨୦୧୧ ମସିହାରେ ଭାରତ ସରକାର କାଜଲଙ୍କୁ ଭାରତର ୪ର୍ଥ ସର୍ବୋଚ୍ଚ ସମ୍ମାନ ପଦ୍ମଶ୍ରୀରେ ସମ୍ମାନିତ କରିଥିଲେ । ୨୦୦୬ରେ ଯୁକ୍ତରାଷ୍ଟ୍ର ଆମରିକାରେ ବଲିଉଡ୍ କିମ୍ବଦନ୍ତୀ ଭାବରେ କାଜଲର ମୂର୍ତ୍ତି ସ୍ଥାପନ କରାଯାଇଥିଲା ।

କାଜଲ ୧୯୯୨ ମସିହାରେ ହିନ୍ଦୀ କଥାଚିତ୍ର ବେଖୁଦି ଜରିଆରେ ଅଭିନୟ ଆରମ୍ଭ କରିଥିଲେ ଏବଂ ୧୯୯୩ ମସିହାର ଚଳଚ୍ଚିତ୍ର ବାଜିଗର ତାଙ୍କର ପ୍ରଥମ ସଫଳତମ ଚଳଚ୍ଚିତ୍ର ଥିଲା । ଏହି ଚଳଚ୍ଚିତ୍ରରେ ସେ ପ୍ରଥମ ଥର ପାଇଁ ଶାହାରୁଖଙ୍କ ସ‌ହ ଅଭିନୟ କରିଥିଲେ । କାଜଲ ବେଖୁଦୀ ଚଳଚ୍ଚିତ୍ରରେ ଅଭିନୟ କରିବାପରେ ତାଙ୍କର ପାଠପଢ଼ା ବନ୍ଦ କରିଥିଲେ ଏବଂ ଚଳଚ୍ଚିତ୍ରକୁ ନିଜର ପେଶା ଭାବରେ ଆପଣେଇନେଇଥିଲେ । ଏହାପରେ ସେ ୧୯୯୪ର ୟେଃ ଦିଲ୍ଲାଗି, ୧୯୯୭ର ଇସ୍କ, ୧୯୯୮ର ପ୍ୟାର୍ କିୟା ତୋ ଡର୍‌ନା କ୍ୟା, ପ୍ୟାର୍ ତୋ ହୋନା ହି ଥା, ୧୯୯୯ ମସିହାର ହମ୍ ଆପ୍‌କେ ଦିଲ୍‌ମେ ରହେତେ ହେଁ ଆଦି ସଫଳ ଚଳଚ୍ଚିତ୍ରର ଅଭିନୟ କରି ଅନେକ ପ୍ରଶଂସା ସାଉଁଣ୍ଟିଥିଲେ । ୧୯୯୭ର ଚଳଚ୍ଚିତ୍ର ଗୁପ୍ତ: ଦ ହିଡେନ୍ ଟ୍ରୁଥ୍‌ରେ କାଜଲ ଜଣେ ଖଳନାୟିକା ଭୂମିକାରେ ଅଭିନୟ କରିଥିଲେ ଏବଂ ଏହି ଚଳଚ୍ଚିତ୍ର ପାଇଁ ସେ ସମାଲୋଚିତ ହୋଇଥିଲେ ମଧ୍ୟ ଫିଲ୍ମ‌ଫେୟାରରେ ତାଙ୍କୁ ଶ୍ରେଷ୍ଠ ଖଳନାୟିକା ପୁରସ୍କାର ମିଳିଥିଲା ।  

ଏହାପରେ କାଜଲ ଶାହାରୁଖ ଖାଁଙ୍କ ସ‌ହିତ ଅନେକ ସଫଳ ଚଳଚ୍ଚିତ୍ରରେ ଅଭିନୟ କରିଥିଲେ । ୧୯୯୫ ମସିହାର ଦିଲ୍‌ବାଲେ ଦୁଲ୍ହନିଆଁ ଲେ ଯାଏଙ୍ଗେ, ୧୯୯୮ର କୁଛ୍ କୁଛ୍ ହୋତା ହେ, ୨୦୦୧ର କଭି ଖୁସି କଭି ଗମ୍, ୨୦୧୦ର ମାଇଁ ନେମ୍ ଇଜ୍ ଖାନ୍ ଆଦି ଚଳଚ୍ଚିତ୍ରରେ ସେ ଶାହାରୁଖଙ୍କ ସ‌ହ ଅଭିନୟ କରିଥିଲେ ଏବଂ ଏହି ଚଳଚ୍ଚିତ୍ରଗୁଡ଼ିକ ପାଇଁ ସେ ଫିଲ୍ମ‌ଫେୟାରରେ ଶ୍ରେଷ୍ଠ ଅଭିନେତ୍ରୀ ପୁରସ୍କାର ପାଇଥିଲେ । ଏଥିସ‌ହିତ ୨୦୦୬ ମସିହାରେ ଅମିର ଖାଁଙ୍କ ସ‌ହ କାଜଲଙ୍କର ଚଳଚ୍ଚିତ୍ର ଫନା ମଧ୍ୟ ତାଙ୍କୁ ଫିଲ୍ମ‌ଫେୟାରରେ ଶ୍ରେଷ୍ଠ ଅଭିନେତ୍ରୀ ପୁରସ୍କାର ଆଣିଦେଇଥିଲା ।
 ୨୦୧୫ ମସିହାରେ କାଜଲ ଏବଂ ଶାହାରୁଖଙ୍କର ଚଳଚ୍ଚିତ୍ର ଦିଲ୍‌ବାଲେ ତାଙ୍କର ଅନ୍ୟ ସମସ୍ତ ଚଳଚ୍ଚିତ୍ରଠାରୁ ଅଧିକ ଆୟ କରିଥିଲା । କାଜଲ ହିନ୍ଦୀ କଥାଚିତ୍ର ବ୍ୟତୀତ ଦୁଇଟି ତାମିଲ କଥାଚିତ୍ର ଏବଂ ଗୋଟିଏ ଆନିମେସନ୍ ଚଳଚ୍ଚିତ୍ରରେ ଅଭିନୟ କରିଥିଲେ ।

ଅଭିନୟ ବ୍ୟତୀତ କାଜଲ ଅନେକ ସାମାଜିକ କାର୍ଯ୍ୟରେ ଲିପ୍ତ ଅଛନ୍ତି । ସେ ଜଣେ ସମାଜସେବୀ ଭାବରେ ବିଧାବା ଏବଂ ଶିଶୁମାନଙ୍କ ପାଇଁ ଅନେକ କାର୍ଯ୍ୟ କରିଛନ୍ତି ଏବଂ ୨୦୦୮ ମସିହାରେ ତାଙ୍କୁ ଏହି କାର୍ଯ୍ୟ ପାଇଁ କର୍ମ‌ବୀର ପୁରସ୍କାର ମିଳିଥିଲା । କାଜଲ ଜି ଟିଭିର କାର୍ଯ୍ୟକ୍ରମ ରକ୍-ଏନ୍-ରୋଲ୍ ଫ୍ୟାମିଲିରେ ବିଚାରିକା ଭାବରେ ମଧ୍ୟ କାର୍ଯ୍ୟ କରିଥିଲେ । ସେ ଅଜୟ ଦେବଗନଙ୍କର ପ୍ରଯୋଜନା ସଂସ୍ଥା ଦେବଗନ ଏଣ୍ଟରଟେନମେଣ୍ଟ ଆଣ୍ଡ ସଫ୍ଟଓୟାର ଲିମିଟେଡ୍‌ର ପରିଚାଳିକା ଭାବରେ ମଧ୍ୟ କାର୍ଯ୍ୟ କରୁଛନ୍ତି । କାଜଲ ୧୯୯୯ ମସିହାରେ ଅଭିନେତା ଅଜୟ ଦେବଗନଙ୍କୁ ବିବାହ କରିଥିଲେ । କାଜଲଙ୍କର ଗୋଟିଏ ପୁଅ ଏବଂ ଗୋଟିଏ ଝିଅ ଅଛନ୍ତି ।

ଅଭିନୀତ କଥାଚିତ୍ର
 ବେଖୁଦୀ
 ବାଜିଗର
 ଉଧାର କି ଜିନ୍ଦେଗି
 ୟେଃ ଦିଲ୍ଲାଗୀ
 କରଣ ଅର୍ଜୁନ
 ତାକତ୍
 ହଲ୍‌ଚଲ୍
 ଗୁଣ୍ଡାରାଜ୍
 ଦିଲ୍‌ବାଲେ ଦୁଲ୍ହନିଆ ଲେଯାଏଙ୍ଗେ
 ବମ୍ବାଇ କା ବାବୁ
 ଗୁପ୍ତ: ଦ ହିଡେନ୍ ଟ୍ରୁଥ୍
 ହମେଶା
 ମିନ୍‌ସାରା କନ୍ନାବୁ (ତାମିଲ ଚଳଚ୍ଚିତ୍ର)
 ଇସ୍କ
 ପ୍ୟାର୍ କିୟା ତୋ ଡର୍‌ନା କ୍ୟା
 ଡୁପ୍ଲିକେଟ୍
 ଦୁସ୍ମନ୍
 ପ୍ୟାର୍ ତୋ ହୋନା ହି ଥା
 କୁଛ୍ କୁଛ୍ ହୋତା ହୈ
 ଦିଲ୍ କ୍ୟା କରେ
 ହମ୍ ଆପ୍‌କେ ଦିଲ୍‌ ମେଁ ରେହେତେ ହେଁ
 ହୋତେ ହୋତେ ପ୍ୟାର୍ ହୋ ଗୟା
 ରାଜୁ ଚାଚା
 କୁଛ୍ ଖଟି କୁଛ୍ ମିଠି
 କଭି ଖୁସି କଭି ଗମ୍
 କଲ୍‌ ହୋ ନା ହୋ
 ଫନା
 କଭି ଅଲ୍‌ବିଦା ନା କେହେନା
 ଓମ୍ ଶାନ୍ତି ଓମ୍
 ୟୁ ମି ଔର୍ ହମ୍
 ହାଲ୍-ଏ-ଦିଲ୍
 ରବ୍‌ନେ ବନାଦି ଯୋଡ଼ି
 ମାଇଁ ନେମ୍ ଇଜ୍ ଖାନ୍
 ଉଇ ଆର୍ ଫ୍ୟାମିଲି
 ତୁନ୍‌ପୁର୍‌କା ସୁପର ହିରୋ
 ଷ୍ଟୁଡେଣ୍ଟ ଅଫ୍ ଦି ଇଅର୍
 ଦିଲ୍‌ବାଲେ
 ବେଲାଇଲ୍ଲା ପଟ୍ଟାଦେରୀ ୨ (ତାମିଲ କଥାଚିତ୍ର)
 ଜିରୋ
 ଏଇଲା

ଆଧାର

ବାହାର ଆଧାର

 

ଶ୍ରେଣୀ:୧୯୭୪ ଜନ୍ମ
ଶ୍ରେଣୀ:ଜୀବିତ ବ୍ୟକ୍ତି
ଶ୍ରେଣୀ:ହିନ୍ଦୀ କଥାଚିତ୍ର ଅଭିନେତ୍ରୀ
ଶ୍ରେଣୀ:ପଦ୍ମଶ୍ରୀ ସମ୍ମାନିତ
ଶ୍ରେଣୀ:ଟାଇଗର ପ୍ରକଳ୍ପ ଗଣସମ୍ପାଦନା ୨୦୧୮ ଅନ୍ତର୍ଗତ ଗଢ଼ା ଯାଇଥିବା ପ୍ରସଙ୍ଗ